CELEX: 52018PC0539
Language: lt
Date: 2018-07-18
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas 2009/1013/ES, kuriuo Austrijai toliau leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių

EUROPOS KOMISIJA
            Briuselis, 2018 07 18
            COM(2018) 539 final
            2018/0288(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Įgyvendinimo sprendimas 2009/1013/ES, kuriuo Austrijai toliau leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva
                  1
               ) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti nuo tos direktyvos nuostatų leidžiančias nukrypti specialias priemones, kad būtų supaprastinta apmokestinimo PVM procedūra arba užkirstas kelias tam tikrų formų mokesčių vengimui ar sukčiavimui.
            
            
               Austrija raštu (jį Komisija užregistravo 2018 m. kovo 23 d.) paprašė leisti toliau taikyti priemonę, kuria nukrypstama nuo Direktyvos 2006/112/EB 168 ir 168a straipsnių, kad galėtų nesuteikti teisės atskaityti PVM už prekes ir paslaugas, kurios daugiau nei 90 % yra naudojamos apmokestinamojo asmens arba jo darbuotojų asmeniniams tikslams ar, iš esmės, ne verslo tikslams arba neekonominei veiklai. Austrija raštu (jį Komisija užregistravo 2018 m. balandžio 4 d.) atsiuntė šios priemonės taikymo ataskaitą, į kurią buvo įtraukta padalijimo normos, taikomos teisei į PVM atskaitą, peržiūra, kaip reikalaujama pagal Įgyvendinimo sprendimo 2009/1013/ES
                  2
               , iš dalies pakeisto Tarybos įgyvendinimo sprendimu (EU) 2015/2428
                  3
               , 2 straipsnį.
            
            
               Remdamasi Direktyvos 2006/112/EB 395 straipsnio 2 dalimi, 2018 m. balandžio 11 d. raštais Komisija pranešė kitoms valstybėms narėms apie Austrijos prašymą. 2018 m. balandžio 12 d. raštu Komisija pranešė Austrijai turinti visą informaciją, kuri yra būtina prašymui įvertinti.
            
            
               Bendrosios aplinkybės
            
            
               Direktyvos 2006/112/EB 168 straipsnyje numatyta, kad apmokestinamasis asmuo turi teisę atskaityti PVM, mokėtiną už savo apmokestinamiesiems sandoriams įsigytas prekes ir gautas paslaugas. Direktyvos 2006/112/EB 168a straipsnio 1 dalyje numatyta, kad išlaidų, susijusių su nekilnojamuoju turtu, kuris yra apmokestinamojo asmens veiklai skirto turto dalis ir kuris yra naudojamas ir verslo, ir ne verslo tikslams, atveju PVM atskaitomas tik už tą turto naudojimo dalį, kuri susijusi su apmokestinamojo asmens verslo tikslais. Pagal Direktyvos 2006/112/EB 168a straipsnio 2 dalį valstybės narės taip pat gali taikyti šią taisyklę išlaidoms, susijusioms su kitomis jų nurodytomis prekėmis, kurios yra veiklai skirto turto dalis. 
            
            
               Tačiau Austrijos taikoma priemone nukrypstama nuo šių principų ir visiškai nesuteikiama teisės atskaityti PVM už prekes ir paslaugas, kurios apmokestinamojo asmens yra daugiau nei 90 % naudojamos asmeniniams arba ne verslo tikslams, įskaitant neekonominę veiklą.
            
            
               2004 m. gruodžio 13 d. Tarybos sprendimu 2004/866/EB
                  4
                nukrypti leidžiančią priemonę Austrijai iš pradžių leista taikyti iki 2009 m. gruodžio 31 d., 2009 m. gruodžio 22 d. Tarybos įgyvendinimo sprendimu 2009/1013/ES
                  5
                ją vėl leista taikyti iki 2012 m. gruodžio 31 d., 2012 m. lapkričio 13 d. Tarybos įgyvendinimo sprendimu 2012/705/ES
                  6
                – iki 2015 m. gruodžio 31 d., o 2015 m. gruodžio 10 d. Tarybos įgyvendinimo sprendimu (ES) 2015/2428
                  7
                – iki 2018 m. gruodžio 31 d.
            
            
               Dabar pateiktame prašyme Austrija Komisijai pranešė, kad iki šiol sėkmingai taiko šią specialiąją priemonę, ir nurodė, kad ji yra labai naudinga, kadangi yra paprasčiau surinkti PVM ir užkertamas kelias mokestiniam sukčiavimui ir mokesčių vengimui, taip pat remiamas mokesčių sistemos teisingumas, todėl geriau vykdomos mokestinės prievolės. Panaikinus nukrypti leidžiančią priemonę, apmokestinamieji asmenys, kurie prekes ar paslaugas verslo tikslais naudoja tik ribotai ir kuriems leidžiama atskaityti PVM už tokį nežymų naudojimą verslo tikslais, įgytų nepagrįstą pranašumą, susijusį su pinigų srautais, apmokestinamųjų asmenų, kurie prekes ar paslaugas naudoja vien tik verslo tikslais, atžvilgiu. Dėl susijusio nežymaus prekių ar paslaugų, kurios verslo tikslais naudojamos tik ribotai, naudojimo asmeniniams ir verslo tikslams santykio pokyčio reikėtų patikslinti atskaitomą PVM. Toks nedidelis patikslinimas būtų neproporcingas vertinant tiek iš mokesčio mokėtojų, tiek iš mokesčių administratorių pozicijų. 
            
            
               Nukrypti leidžiančios priemonės paprastai nustatomos ribotam laikui, kad būtų galima įvertinti, ar specialioji priemonė yra tinkama ir veiksminga. Remdamasi Austrijos pateikta informacija, Komisija daro išvadą, kad naudojimo verslo ir ne verslo tikslams padalijimas į 90 % ir 10 % vis dar yra tinkamas pagrindas siekiant atskirti sandorius, su kuriais susijęs naudojimas verslo tikslams gali būti laikomas nereikšmingu. 
            
            
               Todėl aptariama specialiąja priemone sudaromos geresnės sąlygos ir mokesčių administratoriams, ir įmonėms, kadangi nebereikia stebėti, kaip toliau naudojamos prekės ir paslaugos, kurias įsigyjant nesuteikta teisė į atskaitą, visų pirma siejant su galimu naudojimo asmeniniams tikslams apmokestinimu pagal Direktyvos 2006/112/EB 16 ar 26 straipsnį arba atskaitos tikslinimais, kurių reikalaujama pagal tos direktyvos 184–192 straipsnius. Todėl tikslinga pratęsti nukrypti leidžiančios priemonės taikymo laikotarpį.
            
            
               Tačiau pratęstas taikymo laikotarpis turėtų būti ribotas, kad būtų galima įvertinti, ar nepasikeitė aplinkybės, kuriomis pagrįsta nukrypti leidžianti nuostata. Todėl nukrypti leidžiančios priemonės taikymo laikotarpį siūloma pratęsti iki 2021 m. pabaigos ir paprašyti Austrijos iki 2021 m. kovo 31 d. kartu su prašymu pratęsti priemonės taikymo laikotarpį pateikti ataskaitą, kurioje būtų peržiūrėtas padalijimas į naudojimą verslo ir ne verslo tikslams, kuriuo remiantis nesuteikiama teisės į atskaitą, jeigu būtų numatyta nukrypti leidžiančią priemonę taikyti ir po 2021 m. 
            
            
               Pasiūlymo srityje galiojančios nuostatos
            
            
               Direktyvos 2006/112/EB 176 straipsnyje nustatyta, kad Taryba nustato išlaidas, už kurias PVM neatskaitomas. Kol tokios išlaidos nenustatytos, valstybėms narėms leidžiama ir toliau taikyti išimtis, galiojusias 1979 m. sausio 1 d. Todėl yra kelios esamos padėties nekeitimo nuostatos, kuriomis ribojama apmokestinamųjų asmenų teisė į atskaitą.
            
            
               Nepaisant ankstesnių iniciatyvų nustatyti taisykles, kurioms išlaidų kategorijoms galėtų būti taikomi atskaitos teisės apribojimai
                  8
               , tokia nukrypti leidžianti nuostata yra tinkama, kol tos taisyklės bus suderintos ES lygmeniu.
            
            
               2.KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               Konsultacijos su suinteresuotosiomis šalimis
            
            
               Netaikoma.
            
         
         
            
               Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               Poveikio vertinimas
            
            
               Pasiūlymu siekiama supaprastinti PVM surinkimo tvarką, todėl jo poveikis gali būti teigiamas tiek įmonėms, tiek administracijoms. Austrija nurodė šį sprendimą kaip tinkamą priemonę, jis panašus į kitas anksčiau taikytas ir dabar taikomas nukrypti leidžiančias nuostatas.
            
            
               3.TEISINIAI PASIŪLYMO ASPEKTAI
            
            
               Siūlomų veiksmų santrauka
            
            
               Pasiūlymu siekiama leisti Austrijai toliau taikyti priemonę, kuria nukrypstama nuo Direktyvos 2006/112/EB 168 ir 168a straipsnių, ir kuria visiškai nesuteikiama teisės atskaityti PVM už prekes ir paslaugas, kurios daugiau nei 90 % yra naudojamos apmokestinamojo asmens arba jo darbuotojų asmeniniams tikslams ar, iš esmės, ne verslo tikslams arba neekonominei veiklai.
            
            
               Padalijimo normą ir nukrypti leidžiančios nuostatos taikymo būtinybę Austrija turi peržiūrėti ir apie tai pranešti teikdama prašymą pratęsti jos galiojimą. 
            
            
               Teisinis pagrindas
            
            
               2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos 395 straipsnio 1 dalis.
            
            
               Subsidiarumo principas
            
            
               Atsižvelgiant į Tarybos direktyvos 2006/112/EB nuostatą, kuria grindžiamas pasiūlymas, subsidiarumo principas netaikomas.
            
            
               Proporcingumo principas
            
            
               Pasiūlymas atitinka proporcingumo principą dėl toliau nurodytų priežasčių.
            
            
               Šiuo sprendimu leidimas valstybei narei suteikiamas jos pačios prašymu ir nėra privalomas.
            
            
               Atsižvelgiant į ribotą nukrypti leidžiančios priemonės taikymo sritį, specialioji priemonė yra proporcinga siekiamam tikslui. Ji sumažins administracinę naštą ir tik nežymiai padidins apmokestinamųjų asmenų, kurie prekes ir paslaugas verslo tikslams naudoja ne daugiau kaip 10 %, mokesčių naštą.
            
            
               Pasirinkta priemonė
            
            
               Siūloma priemonė – Tarybos įgyvendinimo sprendimas.
            
            
               Kitos priemonės būtų netinkamos dėl toliau nurodytų priežasčių.
            
            
               Pagal Tarybos direktyvos 2006/112/EB 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra vienintelė tinkama priemonė, kadangi jis gali būti skirtas atskiroms valstybėms narėms.
            
         
         
            
               4.POVEIKIS BIUDŽETUI 
            
            
               Šis pasiūlymas neturės neigiamos įtakos Sąjungos nuosaviems ištekliams, gaunamiems iš PVM.
            
            
               5.NEPRIVALOMI ELEMENTAI
            
            
               Pasiūlymo galiojimas yra riboto laikotarpio, į pasiūlymą įtraukta peržiūros nuostata.
            
            
               2018/0288 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Įgyvendinimo sprendimas 2009/1013/ES, kuriuo Austrijai toliau leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  9
               , ypač į jos 395 straipsnio 1 dalies pirmą pastraipą,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos įgyvendinimo sprendimu 2004/866/EB
                  10
                Austrijai leista taikyti nukrypti leidžiančią priemonę. Vėliau nukrypti leidžiančios priemonės galiojimas Tarybos įgyvendinimo sprendimu 2012/705/ES
                  11
                buvo pratęstas iki 2015 m. gruodžio 31 d., o Tarybos įgyvendinimo sprendimu (ES) 2015/2428
                  12
                – iki 2018 m. gruodžio 31 d.;
            
            
               (2)specialiąja priemone nukrypstama nuo Direktyvos 2006/112/EB 168 ir 168a straipsnių, kuriuose reglamentuojama apmokestinamųjų asmenų teisė atskaityti pridėtinės vertės mokestį (PVM), mokėtiną už jų apmokestinamiesiems sandoriams patiektas prekes ir suteiktas paslaugas. Šia nukrypti leidžiančia priemone siekiama nesuteikti teisės atskaityti PVM už prekes ir paslaugas, kai tos prekės ir paslaugos daugiau nei 90 % yra naudojamos apmokestinamojo asmens arba jo darbuotojų asmeniniams tikslams ar, iš esmės, ne verslo tikslams arba neekonominei veiklai; 
            
            
               (3)specialiosios priemonės tikslas – supaprastinti apmokestinimo PVM ir PVM surinkimo tvarką. Poveikis galutinio vartojimo etape mokėtinų mokesčių sumai yra tik nedidelis;
            
            
               (4)Austrija raštu (jį Komisija užregistravo 2018 m. kovo 23 d.) paprašė leidimo šią specialiąją priemonę taikyti toliau; 
            
            
               (5)Austrija raštu (jį Komisija užregistravo 2018 m. balandžio 4 d.) atsiuntė specialiosios priemonės taikymo ataskaitą, į kurią buvo įtraukta padalijimo normos, taikomos teisei į PVM atskaitą, peržiūra, kaip reikalaujama pagal Įgyvendinimo sprendimo 2009/1013/ES 2 straipsnį;
            
            
               (6)pagal Direktyvos 2006/112/EB 395 straipsnio 2 dalies antrą pastraipą 2018 m. balandžio 11 d. raštais Komisija pranešė kitoms valstybėms narėms apie Austrijos prašymą. 2018 m. balandžio 12 d. raštu Komisija pranešė Austrijai, kad turi visą prašymui įvertinti būtiną informaciją;
            
            
               (7)atsižvelgiant į Austrijos pateiktą informaciją, dabartinį aptariamos specialiosios priemonės taikymą pateisinanti teisinė ir faktinė padėtis nepakito ir tebeegzistuoja. Todėl Austrijai turėtų būti leista toliau taikyti šią specialiąją priemonę tolesniu laikotarpiu, apribotu iki 2021 m. gruodžio 31 d., kad būtų galima peržiūrėti nukrypti leidžiančios priemonės būtinybę bei veiksmingumą ir padalijimo į naudojimą verslo ir ne verslo tikslams, kuriuo grindžiama ši priemonė, normą;
            
         
         
            
               (8)jeigu, Austrijos nuomone, priemonę reikėtų taikyti ir po 2021 m., ne vėliau kaip 2021 m. kovo 31 d. kartu su prašymu pratęsti taikymo laikotarpį Komisijai turėtų būti pateikta priemonės taikymo ataskaita, įskaitant taikomos padalijimo normos peržiūrą, kad Komisija turėtų pakankamai laiko išnagrinėti prašymą;
            
            
               (9)nukrypti leidžiančios priemonės turės tik nedidelį poveikį bendrai galutinio vartojimo etapu surenkamų mokesčių sumai ir neturės neigiamo poveikio Sąjungos nuosaviems ištekliams, gaunamiems iš pridėtinės vertės mokesčio;
            
            
               (10)todėl Įgyvendinimo sprendimas 2009/1013/ES turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Įgyvendinimo sprendimo 2009/1013/ES 1 ir 2 straipsniai pakeičiami taip:
            
            
               „1 straipsnis
            
            
               Nukrypstant nuo Direktyvos 2006/112/EB 168 ir 168a straipsnių, Austrijai leidžiama visiškai nesuteikti teisės į prekėms ir paslaugoms taikomo pridėtinės vertės mokesčio (PVM) atskaitą, kai tos prekės ir paslaugos daugiau nei 90 % yra naudojamos apmokestinamojo asmens arba jo darbuotojų asmeniniams tikslams ar, iš esmės, ne verslo tikslams arba neekonominei veiklai.
            
            
               2 straipsnis
            
            
               Šis sprendimas baigia galioti 2021 m. gruodžio 31 d.
            
            
               Bet koks prašymas pratęsti šiame sprendime numatytos specialiosios priemonės taikymo laikotarpį Komisijai pateikiamas ne vėliau kaip 2021 m. kovo 31 d.
            
            
               Kartu su tokiu prašymu pateikiama šios priemonės taikymo ataskaita, į kurią įtraukta padalijimo normos, kuri remiantis šiuo sprendimu taikoma teisei į PVM atskaitą, peržiūra.“
            
            
               2 straipsnis
            
            
               Šis sprendimas taikomas nuo 2019 m. sausio 1 d.
            
            
               3 straipsnis
            
            
               Šis sprendimas skirtas Austrijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL 347, 2006 12 11, p. 1.
               
               
                  
                     (2)
                  
                        OL L 348, 2009 12 29, p. 21.
               
               
                  
                     (3)
                  
                        OL L 334, 2015 12 22, p. 12.
               
               
                  
                     (4)
                  
                        OL L 371, 2004 12 18, p. 47.
               
               
                  
                     (5)
                  
                        OL L 348, 2009 12 29, p. 21.
               
               
                  
                     (6)
                  
                        OL L 319, 2012 11 16, p. 8.
               
               
                  
                     (7)
                  
                        OL L 334, 2015 12 22, p. 12.
               
               
                  
                     (8)
                  
                        COM(2004) 728 galutinis. Pasiūlymas dėl Tarybos direktyvos, iš dalies pakeičiančios Direktyvą 77/388/EEB, siekiant supaprastinti pridėtinės vertės mokesčio prievolės vykdymą (OL C 24, 2005 1 29, p. 10), atsiimtas 2014 m. gegužės 21 d.
                  
                  (OL C 153, 2014  05  21, p. 3). 
               
               
                  
                     (9)
                  
                        OL L 347, 2006 12 11, p. 1.
               
               
                  
                     (10)
                  
                        2009 m. gruodžio 22 d. Tarybos įgyvendinimo sprendimas leisti Austrijos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 straipsnio (OL L 348, 2009 12 29, p. 21).
               
               
                  
                     (11)
                  
                        2012 m. lapkričio 13 d. Tarybos įgyvendinimo sprendimas, kuriuo iš dalies keičiamas Sprendimas 2009/791/EB ir Įgyvendinimo sprendimas 2009/1013/ES, kuriais atitinkamai Vokietijai ir Austrijai leidžiama toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių (OL L 319, 2012 11 16, p. 8).
               
               
                  
                     (12)
                  
                        2015 m. gruodžio 10 d. Tarybos įgyvendinimo sprendimas (ES) 2015/2428, kuriuo iš dalies keičiami Sprendimas 2009/791/EB ir Įgyvendinimo sprendimas 2009/1013/ES, kuriais atitinkamai Vokietijai ir Austrijai leidžiama toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 168 ir 168a straipsnių (OL L 334, 2015 12 22, p. 12).